Marosz, Ján, poslanec NR SR (2017-06-21):
Vážený pán predsedajúci, vážený pán špeciálny prokurátor, vážené kolegyne, vážení kolegovia, správu o činnosti špeciálnej prokuratúry sme už rozoberali aj na ústavnoprávnom výbore, ktorého som členom. Ústava hovorí v čl. 149, že „prokuratúra Slovenskej republiky chráni práva a zákonom chránené záujmy fyzických a právnických osôb“, a správa špeciálneho prokurátora hovorí na str. 2, že medzi úlohy špeciálnej prokuratúry patrí to, aby vykonávala prokurátorský dozor „vo vzťahu k najzávažnejším formám kriminality a korupcie s cieľom sústrediť takýto dozor na jednom centrálnom orgáne, ktorý by bol imúnny voči miestnym vplyvom“. V tejto chvíli ja by som nechcel príliš sa zdržiavať pri tejto správe, ktorá hovorí veľmi stroho, veľmi úzko o tom, že ako keby korupčných prípadov ubúda, krajine sa darí, všetko je v poriadku. Skôr by som prečítal z tohto miesta aktuálne listy, ktoré, bohužiaľ, chodia nám do pošty a nechodia, pán špeciálny prokurátor, vám do pošty. Ale v tejto chvíli reagujem na výzvu, ktorú ste dali na ústavnoprávnom výbore, že máte otvorené dvere a môžme prichádzať, môžme nahlasovať korupčné prípady. Tu v tejto chvíli sa cítim možno viac ako nahlasovateľ korupcie ako politik alebo ako čokoľvek iné a rozhodol som sa, že v tejto chvíli túto vašu otvorenosť prijímam a v tejto chvíli začnem s týmto nahlasovaním korupcie priamo vám osobne. Prvý list, ktorý teda včera som si otvoril a súvisí, samozrejme, aj s ľuďmi, ktorí tu sedia v tomto pléne. „Dobrý deň, píšem vám, lebo sa zaujímate o situáciu v Národnej diaľničnej spoločnosti. V rozhlase ste rozprávali o tom, že z tejto spoločnosti odchádzajú odborníci. Podľa môjho názoru nové vedenie vidí v NDS zlaté vajce, a preto sa robia veľké personálne zmeny. Všetky zmluvy s dodávateľom idú cez riaditeľstvo v Bratislave a dodávatelia musia platiť obrovské sumy, aby mohli pre NDS robiť, samozrejme, niekomu do vrecka. Medzi dodávateľmi sa šušká o 10 až 30 % zo zadanej zákazky. Samozrejme, to nikto nepotvrdí, lebo všetci sa boja. Máme tu asi novodobé výpalníctvo. A zrejme to siaha aj vyššie k vláde, lebo zamestnanci posielali viacero anonymov a najnovšie petíciu z Liptovského Mikuláša. Poslali ju ministrovi dopravy, premiérovi, prezidentovi. Nikto sa im ani len neozval, ale nový vedúci strediska Roman Janči áno. Vyhráža sa im, že ich všetkých poprepúšťa. V petícii šlo o navrátenie predchádzajúceho vedúceho, nakoľko ho nahradil človek s praxou kuchára v Rakúsku a hovorí, že všetky peniaze, ktoré vložil do politiky sa mu musia vrátiť“ a tak ďalej, nejdem pokračovať. Konkrétny prípad, konkrétna situácia na NDS v Liptovskom Mikuláši, kde títo ľudia sa nevedia domôcť spravodlivosti. Otvoríme si noviny a čítame, že v roku ´15 pán podpredseda parlamentu Glváč sa rozhodol nakúpiť vrtuľníky, ktoré sme nepotrebovali. Obchod za 235 mil. eur sa dohodol bez súťaže. Američania chceli predávať a Glváč s Ficovou vládou na ich výborný nápad prikývli. Podnikateľ Glváč, držiteľ modrej knižky, hovorí, že u nás vznikne výcvikové centrum pre Black Hawky. Realita, americký výrobca avizuje, že cena bude výrazne vyššia ako pôvodných 235 mil. eur. Glváč to dohodol bez súťaže, na prvé štyri stroje, samozrejme, bez, sú to holé vrtuľníky bez nejakej výzbroje. Konečný účet môže byť oveľa vyšší. Však to sú obrovské peniaze, to sú obrovské škody. A ja vás pekne prosím, aby ste v tejto veci začali tiež konať. A teraz sa vráťme ešte naspäť k vám, k vašej činnosti. Na ústavnoprávnom výbore ste naznačili, že už psychicky nezvládate ten tlak, ktorý je na vás vyvíjaný zo strany médií, študentov, verejnosti a že určite skončíte svoje funkčné obdobie skôr ako v riadnom čase. Bolo by, ako pán kolega Galko spomínal, dobré, keby to bolo čím skôr, čo je taká nejaká obava, ktorá z tohto zabetónovaného korupčného systému, ktorý tu máme, vyplýva, že aby to nebolo, že sa možno týždeň, dva pred tým, ako skončí funkčné obdobie, vzdáte a následne vás potom budú voliť, táto vládna koalícia, na ďalšie päťročné obdobie, aby tento betón pokračoval. Je to možno neopodstatnená obava, ale veľmi pekne vás prosím, aby ste zvážili čím skôr takýto krok. A vy ste začínali ako pomerne aktívny, že dobrý prokurátor. Boli za vami aj nejaké výsledky a predpokladám, že možno smerom k dôchodku by ste chceli s nejakou takou reputáciou odísť z tohto úradu, a preto neváhajme, vyšlime nejaký signál. A ešte keď sa vrátim k tomuto výboru, na ktorom sme diskutovali. Čo bolo pre mňa dôležité, bolo to, že aby verejnosť sa dozvedela, či Robert Fico bol, alebo nebol v byte na Vazovovej, či tam tú kolu pil, alebo nepil. Rovnako som povedal, že je dôležité, aby verejnosť sa dozvedela, či nahrávka hlasu podobného Ficovi je hlas Roberta Fica. Asi to budete opakovať, ale tam ste povedali niečo v tom zmysle, že to nejak neboli trestné činy alebo že to neni z hľadiska možno vašej práce až také podstatné. Ja som vám na to odpovedal, že v každej normálne fungujúcej demokratickej krajine už len náznak takéhoto konania by úplne diskvalifikoval verejných funkcionárov na svoje posty. A tu hovoríme o premiérovi vlády Slovenskej republiky. V prípade týchto vrtuľníkov hovoríme o podpredsedovi parlamentu. V prípade NDS-ky tu máme politicky zodpovedného pána Bugára. Takže neviem, či je to až také zložité, až také ťažké, aby sa nekonalo. Ešte si dovolím pokračovať v otázkach, ktoré médiá, verejnosť aj my opoziční politici na vás máme. Či sa považujete za dostatočného odborníka, aby ste riešili kauzy ako Gorila, hlas podobný Ficovi, Bašternák alebo trestné stíhanie predstaviteľov Slovenskej kreditnej banky, financovanie strany SMER. Uvádzate, že máte tridsaťročnú prax, ale pozerajúc na váš životopis, si treba pripomenúť, že ste boli vojenským prokurátorom, kde ste riešili ľahšie typy kriminality ako šikana, alkohol, dezercia, krádeže kanád a podobne. Ako vnímate skutočnosť, že vaši podriadení prokurátori hodnotia vašu činnosť spôsobom, že chýba na prokuratúre koncepcia, hodnotenie činnosti, ktoré prípady a prečo boli zastavené, kto je ako vyťažený? Neexistujú na vašom úrade porady k možným chybám či rozhodnutiam súdov, ako treba postupovať v rôznych kauzách. Nemala by mať vaša špeciálna prokuratúra určitú koncepciu, v rámci ktorej by bolo bežnou súčasťou riadenia aj hodnotenie činnosti prokurátorov? Keď v roku 2006 vyjadrili k Úradu špeciálnej prokuratúry negatívne stanoviská prokurátori Žilinka a Palkovič, tak ste si ich pozvali na pohovor, kde ste im vyčítali, prečo to urobili. Následne, keď sa rozdeľovali polročné odmeny, tak, samozrejme kritici Žilinka a Palkovič ako jediní nedostali nič. Otázka znie, že či je takéto trestanie prokurátorov správnym spôsobom, ako bojovať s korupciou. Z akého dôvodu ste v roku 2010 disciplinárne konali voči prokurátorovi Jánovi Šantovi pre postup v jednej kauze? A tak ďalej. Tých otázok je veľa, ale skúsme ešte aspoň nejaké tie podstatné. V rokoch 2008 až 2009 ste nepodali ani jednu obžalobu. Zvyšných 18, respektíve 19 prokurátorov, ktorí vtedy pracovali na Úrade špeciálnej prokuratúry, ich v rovnakom období podalo viac ako 220. Zo štatistiky z roku ´14 vyplýva, že ste od roku 2004, kedy ste sa prvý raz stali šéfom Úradu špeciálnej prokuratúry, podali len 12 obžalôb. Všetky pritom ste podali v tom rozmedzí 2004 až 2008. V roku ´9 až ´16 nula, nič. To znamená, že vám vychádza priemer jedna podaná obžaloba ročne. Pre porovnanie, prokurátori, ktorí na ÚŠP sa zaoberajú korupciou, podajú aj viac ako 30 obžalôb ročne. Dokonca aj tí, ktorí riešia zložité ekonomické prípady, podajú aspoň tri obžaloby ročne. A ak sa chcete vyhovoriť na to, že vy riadite, tak tu vás práve generálny prokurátor kritizuje a zároveň vyzýva, aby ste sa venovali riadeniu a neprideľovali si trestné veci. Posledná vec. Chcem vás požiadať, aby ste nám odpovedali, ako momentálne stojí vyšetrovanie kauzy Bašternák a kauzy Gorila. Sú to, na ústavnoprávnom výbore ste naznačili, že máte nejaké nové fakty, nové zistenia a že čoskoro budú tieto zistenia zverejnené. Chcem vás poprosiť, aby aj tu v pléne ste priblížili verejnosti, konkretizovali, o čo sa jedná, a poskytli nejaké nové fakty. A úplne na záver dovoľte, aby som tak ako aj pána generálneho prokurátora, aj vás vyzval k takej väčšej otvorenosti vo vzťahu k verejnosti. Keď pozeráme na Lenku Bradáčovú v Českej republike, keď pozeráme na prokurátorov v Európe, každý z nich otvorene komunikuje s médiami, vyjadruje sa k svojej činnosti, skladá účty zo svojej práce. Možnože ten tlak v tej kuchte, v tej verejnosti, by práve takouto otvorenou prezentáciou vašej práce povolil, keby sme neboli odsúdení na len sem-tam nejaké tlačové besedy. A tá posledná, ktorú ste mali s pánom generálnym prokurátorom, bola až nedôstojná vášho úradu, kde ste si skákali do reči, ste sa, on vás upozorňoval ako malého chlapca, čo môžte, čo nemôžte povedať. No bolo to naozaj tristné, smutné, keď to verejnosť takto sledovala. Dovoľte, aby aj za seba som vás požiadal, aby na základe tejto nečinnosti, ktorá tu je, a na základe tej nedôvery zo strany verejnosti ste zo svojho úradu čím skôr rezignovali. A prajem vám, aby tá kariéra, ako ste ju dobre naštartovali, aby pokračovala, ale na inom prokurátorskom poste alebo na inej pozícii ako na tej, ktorú teraz zastávate. Ďakujem za pozornosť.